ਨਸਰੀਨ ਸਤੂਦੇਹ
ਨਸਰੀਨ ਸਤੂਦੇਹ (ਸੋਤੂਦੇਹ ਵੀ ਲਿਖਿਆ ਜਾਂਦਾ ਹੈ;Persian: نسرین ستوده)) ਈਰਾਨ ਵਿੱਚ ਮਨੁੱਖੀ ਅਧਿਕਾਰਾਂ ਦੀ ਵਕੀਲ ਹੈ। ਉਸ ਨੇ ਜੂਨ 2009 ਵਿੱਚ ਵਿਵਾਦਪੂਰਨ ਈਰਾਨ ਰਾਸ਼ਟਰਪਤੀ ਚੋਣਾਂ ਦੇ ਬਾਅਦ ਈਰਾਨੀ ਵਿਰੋਧੀ ਧਿਰ ਦੇ ਕੈਦ ਕੀਤੇ ਗਏ ਕਾਰਕੁੰਨਾਂ ਅਤੇ ਸਿਆਸਤਦਾਨਾਂ ਦੀ, ਅਤੇ ਜਿਨ੍ਹਾਂ ਨੂੰ ਨਾਬਾਲਗ ਹੋਣ ਸਮੇਂ ਕੀਤੇ ਗਏ ਅਪਰਾਧਾਂ ਲਈ ਮੌਤ ਦੀ ਸਜ਼ਾ ਦਿੱਤੀ ਗਈ ਸੀ ਦੀ ਵਕਾਲਤ ਕੀਤੀ ਸੀ। ਉਸ ਦੇ ਕਲਾਇੰਟਾਂ ਵਿੱਚ, ਪੱਤਰਕਾਰ ਈਸਾ ਸਹਰਖ਼ਿਜ਼, ਨੋਬਲ ਸ਼ਾਂਤੀ ਪੁਰਸਕਾਰ ਵਿਜੇਤਾ ਸ਼ੀਰੀਨ ਏਬਾਦੀ ਅਤੇ ਪਾਬੰਦੀਸ਼ੁਦਾ ਵਿਰੋਧੀ ਸਮੂਹ ਨੈਸ਼ਨਲ ਡੈਮੋਕਰੇਟਿਕ ਫਰੰਟ (ਇਰਾਨ) ਦੇ ਮੁਖੀ ਹਸ਼ਮਤ ਤਬਾਰਜ਼ਦੀ ਮਲ ਹਨ। ਸਤੂਦੇਹ ਨੂੰ ਸਤੰਬਰ 2010 ਵਿੱਚ ਰਾਜ ਦੇ ਵਿਰੁੱਧ ਪ੍ਰਚਾਰ ਕਰਨ ਅਤੇ ਰਾਜ ਦੀ ਸੁਰੱਖਿਆ ਨੂੰ ਨੁਕਸਾਨ ਪਹੁੰਚਾਉਣ ਦੀ ਸਾਜਿਸ਼ ਕਰਨ ਦੇ ਦੋਸ਼ਾਂ ਵਿੱਚ ਗ੍ਰਿਫਤਾਰ ਕੀਤਾ ਗਿਆ ਸੀ ਅਤੇ ਉਸਨੂੰ ਏਵਿਨ ਜੇਲ੍ਹ ਵਿੱਚ ਕਾਲ-ਕੋਠੜੀ ਵਿੱਚ ਕੈਦ ਰੱਖਿਆ ਗਿਆ ਸੀ। ਜਨਵਰੀ 2011 ਵਿੱਚ ਈਰਾਨੀ ਅਧਿਕਾਰੀਆਂ ਨੇ ਸਤੂਦੇਹ ਨੂੰ 11 ਸਾਲ ਦੀ ਕੈਦ ਦੀ ਸਜ਼ਾ ਦਿੱਤੀ ਅਤੇ ਉਸ ਤੇ ਕਾਨੂੰਨ ਦੀ ਪ੍ਰੈਕਟਿਸ ਕਰਨ ਤੇ ਪਾਬੰਦੀ ਲਾਉਣ ਦੇ ਇਲਾਵਾ 20 ਸਾਲ ਦੇਸ਼ ਛੱਡਣ ਤੇ ਰੋਕ ਦੀ ਸਜ਼ਾ ਦਿੱਤੀ ਗਈ ਸੀ। ਇੱਕ ਅਪੀਲ ਕੋਰਟ ਨੇ ਬਾਅਦ ਵਿੱਚ ਸਤੂਦੇਹ ਦੀ ਜੇਲ੍ਹ ਦੀ ਸਜ਼ਾ ਛੇ ਸਾਲ ਲਈ ਘਟਾ ਦਿੱਤੀ ਅਤੇ ਇੱਕ ਵਕੀਲ ਵਜੋਂ ਕੰਮ ਕਰਨ ਤੇ ਪਾਬੰਦੀ ਘਟਾ ਕੇ ਦਸ ਸਾਲ ਕਰ ਦਿੱਤੀ ਸੀ।